32011R1282
L 328/22
SLUŽBENI LIST EUROPSKE UNIJE
UREDBA KOMISIJE, (EU) br. 1282/2011
od 28. studenoga 2011.
o izmjeni i ispravku Uredbe Komisije (EU) br. 10/2011 o plastičnim materijalima i predmetima namijenjenim da dolaze u dodir s hranom
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1935/2004 Europskog parlamenta i Vijeća od 27. listopada 2004. o materijalima i predmetima koji dolaze u dodir s hranom i stavljanju izvan snage direktiva 80/590/EEZ i 89/109/EEZ (1), a posebno točke (a) i (e) članka 5. stavka 1., članak 11. stavak 3. i članak 12. stavak 6. Uredbe,
budući da:
(1)
Uredba Komisije (EU) br. 10/2011 od 14. siječnja 2011. o plastičnim materijalima i predmetima namijenjenim da dolaze u dodir s hranom (2) uspostavlja Unijin popis monomera, drugih temeljnih ulaznih tvari i aditiva koji se mogu koristiti za proizvodnju plastičnih materijala i proizvoda. Nedavno je Europska agencija za sigurnost hrane (Agencija) dala pozitivnu znanstvenu procjenu za dodatne tvari koje je potrebno dodati na sadašnji popis.
(2)
Za neke druge tvari potrebno je izmijeniti ograničenja i/ili specifikacije koje su već određene na razini EU-a na temelju nove povoljne znanstvene procjene Agencije.
(3)
Ograničenja i specifikacije za uporabu tvari s brojem tvari FCM 239 i imenom 2,4,6-triamino-1,3,5-triazin (Melamin) moraju se izmijeniti slijedom znanstvenog mišljenja koje je Agencija objavila 13. travnja 2010. U tom mišljenju je određen dopušten dnevni unos (TDI) od 0,2 mg/kg tjelesne težine za tu tvar. U svom mišljenju Agencija je također zaključila da je izloženost kod djece zbog migracije iz materijala namijenjenih za dodir s hranom unutar TDI. Uzimajući u obzir TDI i izloženost iz svih drugih izvora potrebno je smanjiti graničnu vrijednost za migraciju tvari 239. Predložena granica migracije od 2,5 mg/kg hrane je usklađena s najvećom dopuštenom količinom kontaminacije melaminom u hrani propisanom u Uredbi Komisije (EZ) br. 1135/2009 od 25. studenoga 2009. o uvođenju posebnih uvjeta kojima se uređuje uvoz određenih proizvoda podrijetlom ili poslanih iz Kine i o stavljanju izvan snage Odluke Komisije 2008/798/EZ (3).
(4)
Potrebno je stoga odgovarajuće izmijeniti Prilog I. Uredbi (EU) br. 10/2011.
(5)
Tvari s brojem tvari FCM 438 i imenom bis (2,6-diizopropilfenil) karbodiimid je dozvoljena za uporabu kao aditiv u plastičnim materijalima u skladu s tablicom 1. Priloga I. Uredbi (EU) br. 10/2011. Agencija je ponovo procijenila sigurnost dozvoljene tvari. Mišljenje koje je dala Agencija (4) pojašnjava da je tvar potrebno koristiti kao monomer, a ne kao aditiv u plastičnim materijalima. Zbog toga je primjereno ispraviti uporabu i obnoviti odgovarajući referentni broj u Prilogu I.
(6)
Uporaba tvari s brojem tvari FCM 376 i imenom N-Metilpirolidone je dozvoljena za uporabu kao aditiv u plastičnim materijalima u skladu s tablicom 1. Priloga I. Uredbi (EU) br. 10/2011 bez granične vrijednosti specifične migracije. U mišljenju Agencije (5) je određen TDI od 1 mg/kg tjelesne težine iz čega proizlazi granična vrijednost specifične migracije (SML) od 60 mg/kg hrane. Ta granična vrijednost se podudara s općom graničnom vrijednosti specifične migracije iz članka 11. stavka 2. Uredbe (EU) br. 10/2011, međutim ako SML od 60 mg/kg proizlazi iz toksikološkog praga kao što je TDI, SML je potrebno posebno navesti u Prilogu I.
(7)
Uporaba tvari s brojem tvari FCM 797 i imenom poliester adipinske kiseline s 1,3-butandiolom, 1,2-propandiolom i 2-etil-1-heksanolom je dozvoljena kao aditiv u plastičnim materijalima u skladu s tablicom 1 Priloga I. Uredbi (EU) br. 10/2011 i navedena s brojem CAS 0007328-26-5. U skladu s mišljenjem koje je dala Agencija (6) taj CAS broj mora glasiti 0073018-26-5. Stoga je potrebno ispraviti CAS broj za ovu tvar u Prilogu I.
(8)
Kako bi se smanjio administrativni teret subjektima u poslovanju s hranom, plastični materijali i predmeti koji su zakonski stavljeni na tržište na temelju zahtjeva iz Uredbe (EU) br. 10/2011, a nisu u skladu s ovom Uredbom moći će se stavljati na tržište do 1. siječnja 2013. Potrebno je omogućiti da ostanu na tržištu do iscrpljenja zaliha.
(9)
Mjere predviđene ovom Uredbom su u skladu s mišljenjem Stalnog odbora za prehrambeni lanac i zdravlje životinja, a nisu im se usprotivili ni Europski parlament niti Vijeće,
DONIJELA JE OVU UREDBU:
Članak 1.
Prilog I. Uredbe (EU) br. 10/2011 izmjenjuje se u skladu s Prilogom ovoj Uredbi.
Članak 2.
Plastični materijali i predmeti koji su zakonski stavljeni na tržište prije 1. siječnja 2012., a nisu u skladu s ovom Uredbom mogu se i dalje stavljati na tržište do 1. siječnja 2013. Ti plastični materijali i predmeti rmogu ostati na tržištu do iscrpljenja zaliha.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u državama članicama u skladu s Ugovorima.
Sastavljeno u Bruxellesu 28. studenoga 2011.